KOMISIJOS REGLAMENTAS (EB) Nr. 2157/2005
2005 m. gruodžio 23 d.
nustatantis licencijos mokesčius, 2006 m. taikomus Bendrijos laivams, žvejojantiems Grenlandijos vandenyse
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. birželio 28 d. Tarybos reglamentą (EB) Nr. 1245/2004 dėl Protokolo, iš dalies keičiančio Ketvirtąjį protokolą, nustatantį žvejybos sąlygas, numatytas Susitarime dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietinės Vyriausybės, sudarymo (1), ypač į jo 4 straipsnio antrąją pastraipą,
kadangi:
(1)
Reglamentu (EB) Nr. 1245/2004 nustatoma, kad Bendrijos laivų savininkai, turintys leidžiančias žvejoti Grenlandijos išskirtinės ekonominės zonos vandenyse Bendrijos laivo licencijas, moka licencijos mokestį pagal Ketvirtojo protokolo 11 straipsnio 5 dalį.
(2)
2004 m. gruodžio 15 d. Komisijos reglamentas (EB) Nr. 2140/2004, nustatantis išsamias Reglamento (EB) Nr. 1254/2004 nuostatų, susijusių su paraiškomis dėl žvejybos licencijų Grenlandijos išskirtinės ekonominės zonos vandenyse, taikymo taisykles (2) įgyvendina Ketvirtojo protokolo 11 straipsnio 5 dalyje nustatytą administracinį susitarimą dėl žvejybos licencijų.
(3)
Administracinio susitarimo B skyriaus 4 poskyryje nurodoma, kad 2006 m. licencijos mokesčiai turi būti nustatyti šio susitarimo priedu, ir mokestis pagrįstas 3 % kainos už rūšies toną.
(4)
Šiame reglamente yra tikslinga nustatyti 2006 m. licencijos mokesčius, dėl kurių 2005 m. gruodžio 12 d. administracinio susitarimo priede susitarė Bendrija ir Grenlandija.
(5)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
2006 m. licencijos mokesčiai Bendrijos laivams, turintiems leidimą žvejoti Grenlandijos išskirtinės ekonominės zonos vandenyse, nustatomi Reglamente (EB) Nr. 2140/2004 nurodomo administracinio susitarimo priede.
Administracinio susitarimo priedo tekstas yra pridedamas prie šio reglamento.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 23 d.